Podlitiek: Die Brendin Horner-optog en Vrystaat se asbesbedrogOpgestel deur die Podlitiek-span Die gespreksprogram Podlitiek kom al vir meer as twee jaar weekliks na Maroela Media-lesers, met spitsvondige kommentaar en analise van die week se nuus- en politieke hooftrekke. Vandeesweek, alhoewel dit nie anders is nie, het ’n meer somber toon as waaraan die gereelde Podlitiek-luisteraar gewoond is. Die hoofstorie, wat ook die rede vir die meer ernstige episode is, is die spanning wat daar duidelik tans in Suid-Afrika heers tussen sommige faksies, veral met betrekking tot plaasmoorde en ras. Om teen gewelddadige moord te wees, dit is ’n saak waarvoor enige regdenkende mens op te behoort staan. Die uitdaging kom egter in by diegene wat voel dat ’n vreedsame optog en samekoms nie meer genoeg is nie – diegene wat voel dat meer gedoen moet word. Podlitiek, hierdie week met Paul en Hermann in die stoel, bespreek die spanning wat daar heers tussen om die morele hoë grond te behou, en die frustrasie van die mense aanspreek. Die belangrikheid van vaste beginsels as vertrekpunt, die rol van geloof, en die manier waarop die spel tans gespeel word deur die radikaal linkse kant, en waarom die Afrikaner nie by hul lokval moet inloop nie, word onder meer bespreek. Hermann gee ’n goeie analise van die manier waarop die ANC histories ’n stryd stry, en die manier waarop hulle histories die morele hoë grond op ’n onregmatige manier afgerokkel het by hul teëstanders. Hierdie werkswyse behoort nou, meer as ooit, van kennis geneem te word. Podlitiek kyk ook vlugtig na die Vrystaatse behuisingskema en bedrog wat daar gepleeg is, maar hierdie episode handel eksklusief oor die moord van Brendin Horner en die reaksie daarop. Podlitiek lewer nie die nuus nie, hulle maak dit. Luister Podlitiek.